**CANLLAW I GEISIADAU YN YMWNEUD Â’R DDEDDF RHYDDID GWYBODAETH I AWDURDOD PARC CENEDLAETHOL ARFORDIR PENFRO**

Ers 1 Ionawr 2005, mae’r Ddeddf Rhyddid Gwybodaeth yn rhoi hawl i bawb, yn unrhyw ran o’r byd, i weld gwybodaeth a gedwir gan awdurdodau cyhoeddus yn y Deyrnas Unedig. Er bod y Ddeddf yn darparu rhai achosion ble na ddylid datgelu gwybodaeth, mae’r Ddeddf yn garreg filltir mewn llywodraethu agored. Dyma ‘ganllaw cyflym’ i’r Ddeddf Rhyddid Gwybodaeth ac i brosesau’r Awdurdod ar gyfer cydymffurfio â’r Ddeddf. NID yw’n grynodeb terfynol o’r gyfraith na’r polisïau a’r gweithdrefnau a weithredir gan yr Awdurdod i gydymffurfio â hi.

Mae’r Awdurdod hwn yn ceisio bod yn agored yn ei holl weithgareddau ac i ddarparu gwybodaeth ar gais, ond mae’r Ddeddf Rhyddid Gwybodaeth yn gofyn am fynediad helaethach eto ynghyd ag ymagwedd fwy ffurfiol at ddelio â cheisiadau.

**Sut i gyflwyno ‘cais am wybodaeth’ ?** Rhaid anfon cais ysgrifenedig yn nodi enw a chyfeiriad (mae enwau a chyfeiriadau e-bost hefyd yn ddilys) ac mae’n ddyletswydd arnom i helpu pobl i gyflwyno ceisiadau o’r fath os ydynt angen cymorth i wneud hynny. Gellir e-bostio ceisiadau at [info@pembrokeshirecoast.org.uk](mailto:info@pembrokeshirecoast.org.uk)

Onid oes eithriad, mae’r Ddeddf yn gofyn i ni: (1) gadarnhau neu wadu bod yr wybodaeth gennym, A (2) datgelu’r wybodaeth. Rhaid gwneud hyn o fewn 20 diwrnod gwaith. Onid oes eithriad llwyr, neu onid yw prawf lles y cyhoedd yn awgrymu yn erbyn hyn, rhaid i ni ddweud wrth yr ymgeisydd a yw’r wybodaeth gennym ai peidio, hyd yn oed os eithriwyd yr wybodaeth ei hun rhag cael ei datgelu.

**Pa wybodaeth sydd wedi ei chynnwys?** Mae’r Ddeddf Rhyddid Gwybodaeth yn ôl-weithredol, h.y. mae’n berthnasol i wybodaeth o unrhyw ddyddiad. O dan y Ddeddf Rhyddid Gwybodaeth, mae ‘gwybodaeth’ yn cynnwys pob gwybodaeth sydd ar gofnod. Felly, mae’n cynnwys manylion polisïau, gweithdrefnau, prosesau penderfynu, adroddiadau, cofnodion cyfarfodydd, gohebiaeth (**gan gynnwys negeseuon e-bost**), papurau gweithiol, nodiadau anffurfiol ayb. Mae’n cynnwys gwybodaeth (gan gynnwys yr wybodaeth sydd mewn negeseuon e-bost) a gofnodwyd gan Aelodau yn ystod eu gweithgarwch swyddogol ac a gedwir gan yr Awdurdod. 

Mae’r Ddeddf yn berthnasol i wybodaeth mewn unrhyw gyfrwng, h.y. electronig neu gopi caled. Efallai y bydd ‘gwybodaeth’ hefyd yn cynnwys gwybodaeth sydd wedi cael ei chopïo neu ei benthyg gan drydydd parti nad ydyw, efallai, yn ddarostyngedig i’r Ddeddf ei hun. Efallai y bydd yn rhaid datgelu gwybodaeth a gedwir gan ein contractwyr hefyd.

**Eithriadau / Profion Lles y Cyhoedd** Mae yna 23 o eithriadau ac mae’r mwyafrif yn ddarostyngedig i brawf lles y cyhoedd, h.y. ‘A yw lles y cyhoedd o beidio â datgelu yn fwy na lles y cyhoedd o ddatgelu?’ Os ydym yn penderfynu nad yw lles y cyhoedd o blaid datgelu, mae’n rhaid i ni ddweud wrth yr ymgeisydd pam y daethpwyd i’r casglwyd hwn. Wrth ystyried lles y cyhoedd, dylem geisio ymateb o fewn 20 diwrnod gwaith, ond rydym yn gallu cael estyniad “rhesymol” ar yr amser cyhyd â’n bod yn rhoi dyddiad targed i’r ymgeisydd. Prin yw’r eithriadau sy’n berthnasol i’r wybodaeth a gedwir gan yr Awdurdod – efallai y bydd yna geisiadau am wybodaeth bersonol sydd, efallai, wedi’i heithrio o dan y Ddeddf Diogelu Data, ac efallai y bydd peth o’r wybodaeth sy’n ymwneud â gorfodi cynllunio hefyd wedi’i heithrio.

**Y Cynllun Cyhoeddi** Mae Cynllun Cyhoeddi’r Awdurdod yn rhestru gwybodaeth sydd ar gael fel mater o drefn gennym. Gellir dod o hyd i’r Cynllun ar wefan yr Awdurdod yn yr adran ‘Amdanom Ni’

Os yw’r wybodaeth eisoes wedi ei chyhoeddi, mae ar y wefan, ar fin cael ei chyhoeddi neu ar gael yn hwylus mewn man arall, nid oes angen i ni ddarparu’r wybodaeth, er, dylem roi cyngor i’r sawl sy’n gofyn.

**Ffioedd** Mae’r Llywodraeth wedi dweud, hyd at uchafswm o £450, na chaniateir unrhyw ffi, ac eithrio ‘ad-dalu costau’ (h.y. copïo a phostio). Nid ydym yn gorfod gwario mwy na £450 yn ymateb i ymholiad. Rhaid i ni geisio cyflwyno’r wybodaeth yn y ffordd y gofynnwyd amdani, e.e. copïau o gofnodion gwreiddiol neu gyfle i’w harchwilio, neu grynodeb. Os byddai darparu’r wybodaeth yn y ffordd y gofynnwyd amdani, yn golygu ein bod yn mynd dros yr uchafswm cost o £450, rhaid i ni ddweud wrth y sawl sydd wedi gofyn a cheisio dod o hyd i ffordd arall, rhatach, o ddarparu’r wybodaeth, e.e. trwy archwilio’r wybodaeth yn hytrach na darparu copïau. Os yw’r gost yn uwch na £450, rhaid i’r sawl sy’n gofyn dalu cyn i’r gwaith o chwilio am y data a’i goladu ddechrau.

**Hawlfraint** Os bydd yr ymateb efallai’n cynnwys gwybodaeth a gafwyd gan drydydd parti, rhaid bod yn ofalus nad yw’r rheolau hawlfraint yn cael eu torri – yn enwedig mapiau Arolwg Ordnans a dyfyniadau o adroddiadau nad yw’r Awdurdod wedi eu comisiynu.

**Cwynion** Rhaid anfon cwynion ynghylch yr Awdurdod, mewn perthynas â’r Ddeddf Rhyddid Gwybodaeth, gan ddefnyddio Gweithdrefn Gwynion Deddf Rhyddid Gwybodaeth yr Awdurdod – a nodir yn yr ymateb i bob cais o dan y Ddeddf Rhyddid Gwybodaeth. Os na fydd y sawl sydd wedi gofyn am yr wybodaeth yn fodlon â’r canlyniad, bydd yn gallu cwyno i’r Comisiynydd Gwybodaeth.

Am wybodaeth bellach, mae croeso i chi gysylltu ag Awdurdod Parc Cenedlaethol Arfordir Penfro, Parc Llanion, Doc Penfro, Sir Benfro SA72 6DY

Rhif Ffôn :0845 345 7275

[www.pembrokeshirecoast.org.uk](http://www.pembrokeshirecoast.org.uk)

e-bost [info@pembrokeshirecoast.org.uk](mailto:info@pembrokeshirecoast.org.uk)